En dit bring ons dan by die liefde vir ons naaste. Liefde vir my naaste beteken ek moet altyd die beste en die goeie soek vir my naaste. Dis om ander mense te hanteer as die beeld van God. En dis ‘n liefde wat nie bepaal word deur wat ek van ander dink of hoe ek oor hulle oordeel nie. Dit maak nie saak wie my naaste is nie, ek moet liefde aan hulle bewys.
“As iemand sê: “Ek het God lief,” en hy haat sy broer, is hy ’n leuenaar; want wie sy broer, wat hy kan sien, nie liefhet nie, kan onmoontlik vir God liefhê, wat hy nie kan sien nie.” (1 Joh 4: 20)
Uit Jesus se optrede teenoor die ouens wat Hom probeer vasvrae en op ander plekke waar Hy mense vasgevat het, soos om die handelaars uit die tempel te jaag, sien ons dat liefde is nie altyd gelyk aan “nice” nie.
So, Jesus sê: wees lief vir God, wees lief vir jouself en wees lief vir jou naaste. Kyk na alles en almal deur die bril van liefde. En moenie liefde reduseer deur dit soetsappig te maak nie. Liefde is ook soms moeilik. As ons liefde so verstaan en uitleef sal dit ons lewe betekenisvol maak.